Diari Oficial de la Generalitat Valenciana


Sumari del DOGV 8071, del 27-06-2017 (2017/5418)

RESOLUCIÓ de 15 de juny de 2017, del director general de Relacions amb les Corts, per la qual es publica el conveni marc entre la Generalitat, a través de la Conselleria d'Agricultura, Medi Ambient, Canvi Climàtic i Desenvolupament Rural, i Creu Roja Espanyola a la Comunitat Valenciana, en matèria de conscienciació i formació ambiental.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8071

Data del DOGV
:   27-06-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/5418


Data del document
:   15-06-2017

Organisme emissor
:   Presidència de la Generalitat

Tipus de document
:   Resolució

RESOLUCIÓ de 15 de juny de 2017, del director general de Relacions amb les Corts, per la qual es publica el conveni marc entre la Generalitat, a través de la Conselleria d'Agricultura, Medi Ambient, Canvi Climàtic i Desenvolupament Rural, i Creu Roja Espanyola a la Comunitat Valenciana, en matèria de conscienciació i formació ambiental. [2017/5418]  
La Generalitat, a través de la Conselleria d'Agricultura, Medi Ambient, Canvi Climàtic i Desenvolupament Rural, i Creu Roja Espanyola a la Comunitat Valenciana han subscrit, el dia 3 d'abril de 2017, el conveni marc en matèria de conscienciació i formació ambiental, i conforme amb allò que preveu l'article 20 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, una vegada inscrit en el Registre de Convenis de la Generalitat amb data 15 de juny de 2017 i número 744/2017, procedeix la publicació en el Diari Oficial de la Generalitat Valenciana del conveni esmentat, que figura com a annex d'aquesta resolució.  
  
  
València, 15 de juny de 2017.- El director general de Relacions amb les Corts: Antonio Torres Salvador  
  
  
Conveni marc de col·laboració entre la Generalitat Valenciana, a través de la Conselleria d'Agricultura, Medi Ambient, Canvi Climàtic i Desenvolupament Rural, i Creu Roja Espanyola a la Comunitat Valenciana, en matèria de conscienciació i formació ambiental  
  
València, 3 d'abril de 2017  
  
Reunits  
D'una part, Elena Cebrián Calvo, consellera d'Agricultura, Medi Ambient, Canvi Climàtic i Desenvolupament Rural, en virtut del nomenament per mitjà del Decret 8/2015, de 29 de juny, del president de la Generalitat, pel qual es nomena la vicepresidenta, els consellers, la secretària i portaveu del Consell, en nom i representació d'aquesta, d'acord amb les facultats conferides per l'article 28 de la Llei 5/1983, de 30 de desembre, del Consell.  
D'una altra part, Francisco Javier Gimeno Blanes, en representació de la Creu Roja Espanyola a la Comunitat Valenciana, en la seua condició de president del Comité Autonòmic de Creu Roja Espanyola a la Comunitat Valenciana, en virtut del nomenament de 15 d'abril de 2015.  
Les parts intervenen en la representació i amb les facultats que els seus respectius càrrecs els confereixen, es reconeixen recíprocament legitimació i capacitat jurídica suficient per a subscriure aquest conveni de col·laboració, i a aquest efecte  
  
Exposen  
Primer. Que el Centre d'Educació Ambiental de la Comunitat Valenciana, d'ara en avant CEACV, dependent de la Conselleria d'Agricultura, Medi Ambient, Canvi Climàtic i Desenvolupament Rural de la Generalitat Valenciana, amb seu a Sagunt, és el centre públic de referència en educació per a la sostenibilitat a la Comunitat Valenciana.  
  
Que entre els seus fins, figura el foment de l'educació en els valors de la sostenibilitat i la participació en el conjunt de la societat, promovent la cooperació i comunicació entre institucions i entitats en els diferents àmbits de la gestió ambiental sostenible i de l'educació ambiental.  
  
Que així mateix fomenta la participació en activitats de col·laboració i voluntariat relacionades amb el medi ambient i la divulgació d'informació ambiental.  
Que, des de la seua posada en marxa l'any 1999, ha desenvolupat una extensa relació d'activitats, programes i projectes i és un centre conegut i molt valorat en amplis sectors de la societat valenciana.  
  
Segon. Que el Comité Autonòmic de Creu Roja Espanyola a la Comunitat Valenciana, d'ara en avant CRECV, és l'òrgan de govern de Creu Roja Espanyola a la Comunitat Valenciana a què li correspon establir els objectius i elaborar el pla de treball en el seu àmbit territorial.  
  
Que, entre els seus fins, figura el desenvolupament d'accions formatives en el camp sanitari, social i mediambiental, per a la qual cosa capacita les persones a través de la formació, informant i sensibilitzant sobre els reptes mediambientals, compartint coneixement i col·laborant activament amb persones, empreses i institucions públiques i privades que li permeten augmentar la seua capacitat i iniciativa humanitària.  
Que així mateix desplega i facilita el treball en xarxa entre les organitzacions com a instrument per a intercanviar experiències, projectes i idees i enfortir i facilitar accions comunes.  
Tercer. Que les parts firmants consideren d'interés mutu, per al millor exercici de les seues competències i funcions, establir mitjançant aquest conveni l'aprofitament mutu dels recursos i de la experiència comuna i, amb vista a la consecució dels fins de les parts, acorden establir un marc de col·laboració que arreplegue les accions concretes de col·laboració.  
D'acord amb les consideracions exposades, les parts convenen la subscripció d'aquest conveni de col·laboració basant-se en les següents  
  
Estipulacions  
  
Primera. Objecte del conveni  
Aquest conveni té per objecte l'establiment del marc general de col·laboració en matèria de conscienciació i formació ambiental entre el CEACV i el CRECV, determinant de mutu acord el contingut, les condicions i els procediments per al desenvolupament de les actuacions de col·laboració. El marc general de col·laboració comprén activitats de conscienciació, comunicació, formació i la seua difusió.  
  
Segona. Descripció de les accions de col·laboració  
1. Impartició pel CEACV de cursos de formació en matèria ambiental dirigits al personal voluntari i laboral de CRECV.  
2. Realització pel CEACV de tallers de bones pràctiques ambientals per a formadors de CRECV.  
3. Assessorament pel CEACV en matèria de gestió i comunicació de la petjada de carboni de l'organització de CRECV.  
4. Col·laboració de personal docent de CRECV en els cursos del CEACV en matèria de primers auxilis en la naturalesa i orientació i cartografia.  
5. Difusió de l'activitat del CEACV i CRECV, als seus respectius membres i usuaris, bé a través de canals de distribució interna, xarxes socials i materials de difusió en suport electrònic.  
6. Difusió de publicacions relatives als projectes de CRECV i del CEACV.  
7. Qualsevol acció formativa que tinga relació amb els fins de les parts firmants.  
  
Tercera. Desenvolupament de procediments i protocols d'actuació  
En el desenvolupament d'aquest conveni de col·laboració s'elaboraran aquells protocols o procediments d'actuació que es creguen convenients a fi de desenvolupar les accions de col·laboració previstes.  
L'elaboració, l'actualització o la modificació dels documents tècnics que es requerisquen serà duta a terme pels responsables tècnics de les parts.  
Per a l'elaboració d'aquests documents tècnics la comissió mixta de seguiment delegarà en grups de treball que es constituiran a aquests efectes.  
  
Quarta. Compromisos de les parts  
- Pel CEACV:  
Cessió i ús, davall els requisits que s'establisquen, dels seus espais propis per al desenvolupament de les accions de col·laboració. Si la cessió d'espais es realitza per a l'exercici d'activitats en exclusiva de CREV, hauran d'observar-se els requisits establits per a aquest tipus de cessions en la Llei 14/2003, de 10 d'abril, de patrimoni de la Generalitat.  
Difusió de l'oferta formativa de CRECV als possibles destinataris.  
- Pel CRECV:  
Bon ús dels recursos i instal·lacions que el CEACV pose a la seua disposició.  
Divulgació de la col·laboració del CEACV, siga a través de publicacions o canals de difusió interns.  
  
Cinquena. Obligacions econòmiques  
D'acord amb l'article 11.2 del Decret 176/2014, de 10 d'octubre, del Consell, pel qual regula els convenis que subscriga la Generalitat i el seu registre l'aplicació i execució d'aquest conveni, incloent-hi a aquest efecte tots els actes jurídics que puguen dictar-se en la seua execució i desenvolupament, no podran suposar obligacions econòmiques per a la Generalitat i, en tot cas, haurà de ser atesa amb els seus mitjans personals i materials.  
  
Sisena. Naturalesa i règim jurídic  
Aquest conveni de col·laboració té caràcter administratiu i està exclòs de l'àmbit d'aplicació del text refós de la Llei de contractes del sector públic, segons el que disposa l'article 4.1.d del Reial decret legislatiu 3/2011, de 14 de novembre, pel qual s'aprova el text refós de la Llei de contractes del sector públic, sense perjuí d'aplicar els principis d'aquest per a la resolució de dubtes i llacunes que puguen plantejar-se, tal com s'estableix en l'apartat segon de l'esmentat article 4.  
  
Els dubtes i les controvèrsies que sorgisquen amb motiu de la interpretació i aplicació d'aquest conveni, que no puguen ser resoltes en el si de la comissió mixta de seguiment prevista en aquest conveni, es resoldran de conformitat amb les normes reconegudes pel conveni, es regiran per les seues pròpies estipulacions, i en allò no previst caldrà ajustar-se al que disposa la Llei 39/2015, d'1 d'octubre, del procediment administratiu comú de les administracions públiques, i la Llei 40/2015. Aquest conveni queda sotmés a la jurisdicció contenciosa administrativa.  
  
  
Setena. Comissió mixta de seguiment  
Basant-se en l'apartat f de l'article 49 de l'article Llei 40/2015, d'1 d'octubre, de règim jurídic del sector públic, es crea una comissió mixta per al seguiment del compliment d'aquest conveni i l'elaboració dels protocols necessaris per a la implementació de les accions de col·laboració.  
Estarà composta per un total de sis membres, tres per cada part, d'acord al detall següent.  
a) Pel CEACV:  
- La responsable de la direcció general o departament a què es trobe adscrit el CEACV o persona en qui delegue.  
- El cap de secció d'Activitats del CEACV, o persona en qui delegue.  
- Un tècnic d'educació ambiental del CEACV, designat per la persona responsable de la direcció general a què es troba adscrit el CEACV.  
  
b) Per CRECV:  
- El president del Comité Autonòmic, o persona en qui delegue.  
- El coordinador del Comité Autonòmic, o persona en qui delegue.  
  
- El tècnic de Formació de l'Oficina Autonòmica, o persona en qui delegue.  
Les funcions d'aquest òrgan seran les que es determinen en l'article 9 del Decret 176/2014, sense perjuí de les específiques que se li atribueixen a continuació.  
La comissió mixta establirà les seues normes internes de funcionament, fixarà, entre altres coses, la periodicitat de les reunions i s'haurà de reunir, en tot cas, quan ho sol·licite una de les parts i almenys una vegada a l'any.  
El seu funcionament es limitarà al seguiment de l'aplicació d'aquest conveni, a l'establiment dels protocols i procediments que el despleguen i a proposar a les parts aquelles altres accions de col·laboració que puguen ser d'interés. Les diferències interpretatives o d'aplicació d'aquest conveni seran dirimides de comú acord per la comissió mixta.  
  
Una còpia de les actes, dels acords o dels informes que s'emeten en el desplegament i l'execució de les seues funcions haurà de quedar arxivada en l'expedient administratiu d'aquest conveni en el Centre d'Educació Ambiental de la Comunitat Valenciana (ctra. de la Siderúrgia, s/n, 46165 Sagunt).  
  
Huitena. Protecció de dades  
Cada una de les entitats firmants serà responsable del compliment de la normativa reguladora del tractament de dades de caràcter personal, i es comprometen a complir el que disposa la Llei orgànica 15/1999, de 13 de desembre, de protecció de dades de caràcter personal.  
  
  
Novena. Vigència i extinció  
Aquest conveni entrarà en vigor el dia de la firma i s'estendrà per un període de quatre anys. Aquest conveni es podrà renovar en els termes que estableix l'article 49 de l'article Llei 40/2015, d'1 d'octubre, de règim jurídic del sector públic.  
Qualsevol de les parts podrà resoldre de forma unilateral aquest conveni, sempre que ho comunique per escrit a l'altra amb una antelació mínima de trenta dies a la data que haja de quedar resolt, i sense perjuí de la seua resolució per mutu acord de les parts i la resta de causes establides en l'article 51 de l'esmentada llei.  
En el cas que es resolga el conveni abans de la seua extinció, la terminació de les actuacions en curs d'execució seria assumida per cada una de les parts en funció de la seua responsabilitat en aquest segons les clàusules segona i quarta.  
I en prova de conformitat amb els termes d'aquest conveni de col·laboració, les parts el firmen per duplicat exemplar en el lloc i la data indicats en l'encapçalament.  
  
Per la Conselleria d'Agricultura, Medi Ambient, Canvi Climàtic i Desenvolupament Rural: Elena Cebrián Calvo.  
Per Creu Roja Espanyola a la Comunitat Valenciana: Francisco Javier Gimeno Blanes.